**Έκθεση της Κοινοβουλευτικής Επιτροπής Παιδείας και Πολιτισμού για την πρόταση νόμου** **«Ο περί Δημόσιας Εκπαιδευτικής Υπηρεσίας (Τροποποιητικός) Νόμος του 2022».**

**Παρόντες:**

 Παύλος Μυλωνάς, πρόεδρος Χρίστος Χριστοφίδης

 Χρύσανθος Σαββίδης Ανδρέας Καυκαλιάς

 Γιώργος Κάρουλλας Χρίστος Χριστόφιας

 Μάριος Μαυρίδης Ανδρέας Αποστόλου

 Πρόδρομος Αλαμπρίτης Αλέκος Τρυφωνίδης

 Η Κοινοβουλευτική Επιτροπή Παιδείας και Πολιτισμού μελέτησε την πιο πάνω πρόταση νόμου, η οποία κατατέθηκε από τους κ. Χρίστο Χριστοφίδη, Αντρέα Καυκαλιά και Χρίστο Χριστόφια εκ μέρους της κοινοβουλευτικής ομάδας ΑΚΕΛ-Αριστερά-Νέες Δυνάμεις, σε τρεις συνεδρίες της, που πραγματοποιήθηκαν στις 25 Μαΐου, στις 29 Ιουνίου και στις 6 Ιουλίου του 2022. Στο πλαίσιο της εξέτασης της πρότασης νόμου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Αθλητισμού και Νεολαίας, του Υπουργείου Εργασίας, Πρόνοιας και Κοινωνικών Ασφαλίσεων, της Νομικής Υπηρεσίας της Δημοκρατίας, της Επιτροπής Εκπαιδευτικής Υπηρεσίας και των εκπαιδευτικών συνδικαλιστικών οργανώσεων ΟΕΛΜΕΚ, ΟΛΤΕΚ και ΠΟΕΔ. Το Υπουργείο Οικονομικών, παρ’ όλο που κλήθηκε, δεν εκπροσωπήθηκε ενώπιον της επιτροπής.

 Σημειώνεται ότι στο στάδιο της συζήτησης της πρότασης νόμου παρευρέθηκε επίσης το μέλος της επιτροπής κ. Ανδρέας Θεμιστοκλέους.

 Σκοπός της πρότασης νόμου είναι η τροποποίηση του περί Δημόσιας Εκπαιδευτικής Υπηρεσίας Νόμου, ώστε με τις προτεινόμενες ρυθμίσεις να διασφαλιστούν μεταξύ άλλων τα εργασιακά και συνταξιοδοτικά δικαιώματα των εκπαιδευτικών οι οποίοι εργάζονται με το καθεστώς αορίστου χρόνου στη δημόσια εκπαίδευση.

 Ειδικότερα, με την πρόταση νόμου, όπως αυτή αρχικά κατατέθηκε, προβλέπονται τα ακόλουθα σε σχέση με τους πιο πάνω εκπαιδευτικούς:

1. Δεν υποχρεούνται να παρακάθονται σε γραπτή εξέταση κάθε οχτώ χρόνια για να διατηρήσουν τη θέση τους στον πίνακα διορισίμων.

2. Διατηρούν το δικαίωμά να τύχουν μόνιμου διορισμού και μετά την κατάργηση των πινάκων διοριστέων την 1η Σεπτεμβρίου 2027 μέσα από κατάλογο που θα δημιουργηθεί ειδικά γι’ αυτόν τον σκοπό και ο οποίος θα καταρτίζεται με αξιοκρατικά κριτήρια που θα θεσπιστούν με κανονισμούς.

3. Απολαμβάνουν των ίδιων εργασιακών και συνταξιοδοτικών δικαιωμάτων με τους εργοδοτουμένους αορίστου χρόνου στη δημόσια υπηρεσία και δεν κινδυνεύουν να απολυθούν για λόγους πλεονασμού, ώστε να αρθεί η δυσμενής διάκριση που παρατηρείται σε βάρος τους.

 Σύμφωνα με τους εισηγητές της πρότασης νόμου, η προώθηση της υπό εξέταση πρότασης νόμου κρίνεται αναγκαία, ώστε να κατοχυρωθούν τα εργασιακά και συνταξιοδοτικά δικαιώματα των εκπαιδευτικών αορίστου χρόνου, όπως κατοχυρώθηκαν και τα δικαιώματα των δημοσίων υπαλλήλων αορίστου χρόνου με τον περί της Ρύθμισης της Απασχόλησης Εργοδοτουμένων Αορίστου και Εργοδοτουμένων Ορισμένου Χρόνου στη Δημόσια Υπηρεσία Νόμο. Περαιτέρω, οι εν λόγω εισηγητές τόνισαν ότι με τις προτεινόμενες ρυθμίσεις θα διασφαλιστεί η εργασία των εκπαιδευτικών αορίστου χρόνου και μετά την κατάργηση των πινάκων διοριστέων το 2027 και επίσης θα τερματιστεί η υποχρέωση να παρακάθονται σε γραπτή εξέταση κάθε οχτώ χρόνια για να διατηρήσουν τη θέση τους στον πίνακα διορισίμων, αφού ήδη εργάζονται στη δημόσια εκπαιδευτική υπηρεσία.

 Ο εκπρόσωπος του Υπουργείου Παιδείας, Αθλητισμού και Νεολαίας εξέφρασε σοβαρές επιφυλάξεις όσον αφορά τον σκοπό και τις επιδιώξεις της πρότασης νόμου, καθώς, με την ψήφισή της σε νόμο, ενδέχεται να δημιουργηθούν σημαντικές ανισότητες μεταξύ των εκπαιδευτικών. Περαιτέρω, ο ίδιος ανέφερε ότι οι άδειες ασθενείας έχουν ήδη ρυθμιστεί με πρόσφατη απόφαση του Υπουργικού Συμβουλίου, ενώ όσον αφορά τα συνταξιοδοτικά ωφελήματα έχει ήδη προωθηθεί στη Βουλή για ψήφιση σχετικό νομοσχέδιο που ρυθμίζει μεταξύ άλλων και το εν λόγω θέμα.

 Η εκπρόσωπος της Νομικής Υπηρεσίας της Δημοκρατίας εξέφρασε επιφυλάξεις όσον αφορά την συνταγματικότητα της πρότασης νόμου και ειδικότερα σχετικά με τις πρόνοιές της που αφορούν στη δημιουργία ειδικού καταλόγου μετά την κατάργηση των πινάκων διοριστέων και την απάλειψη της υποχρέωσης των προσώπων αυτών να παρακάθονται σε εξετάσεις κάθε οχτώ χρόνια για τη διατήρηση της θέσης τους στον πίνακα διορισίμων. Ειδικότερα, όπως επισήμανε, οι εν λόγω διατάξεις ενδεχομένως να συγκρούονται με την αρχή της ισότητας και την αρχή της διάκρισης των εξουσιών.

 Η εκπρόσωπος της Επιτροπής Εκπαιδευτικής Υπηρεσίας επισήμανε ότι οι εκπαιδευτικοί αορίστου χρόνου δεν μπορούν να απολυθούν, ωστόσο αυτό δεν πρέπει να συγχέεται με την ενδεχόμενη πρόσληψή τους σε μόνιμη θέση. Περαιτέρω τόνισε ότι για σκοπούς διεκδίκησης μόνιμου διορισμού μέσω του πίνακα διορισίμων πρέπει να διασφαλιστεί η υποχρέωσή τους να παρακάθονται σε εξετάσεις. Επιπρόσθετα, η ίδια επισήμανε ότι ενδεχόμενη εξαίρεσή τους από το καθεστώς του πίνακα διορισίμων ενδεχομένως να εγείρει ζητήματα συνταγματικότητας. Όσον αφορά τα εργασιακά τους δικαιώματα, επισήμανε ότι αυτά διασφαλίζονται μέσω άλλων σχετικών νομοσχεδίων που εκκρεμούν ενώπιον της Βουλής.

 Οι εκπρόσωποι των εκπαιδευτικών οργανώσεων ΟΕΛΜΕΚ, ΟΛΤΕΚ και ΠΟΕΔ συμφώνησαν με τους σκοπούς και τις επιδιώξεις της υπό συζήτηση πρότασης νόμου, καθώς, όπως ανέφεραν, με την παρούσα κατάσταση οι εν λόγω εκπαιδευτικοί υφίστανται μεγάλη αδικία και ανασφάλεια η οποία θα κορυφωθεί με την κατάργηση των καταλόγων διοριστέων το 2027.

 Όσον αφορά την τεχνική εκπαίδευση ειδικότερα, ο εκπρόσωπος της ΟΛΤΕΚ τόνισε ότι το κενό που παρατηρείται στην υφιστάμενη νομοθεσία είναι πιο έντονο, εξαιτίας του μεγάλου αριθμού των έκτακτων εκπαιδευτικών που απασχολούνται στη δημόσια τεχνική εκπαίδευση.

 Οι εισηγητές της πρότασης νόμου, λαμβάνοντας υπόψη τα πιο πάνω, εισηγήθηκαν την τροποποίησή του κειμένου της με τη διαγραφή από αυτήν των προνοιών που αφορούν την κατάργηση της υποχρέωσης των εν λόγω εκπαιδευτικών να παρακάθονται σε γραπτή εξέταση κάθε οχτώ χρόνια για να διατηρήσουν τη θέση τους στον πίνακα διορισίμων, καθώς και τη δημιουργία ειδικού καταλόγου για τους εν λόγω εκπαιδευτικούς μετά την κατάργηση του πίνακα διοριστέων το 2027.

 Συναφώς, η επιτροπή, αφού έλαβε υπόψη όλα όσα τέθηκαν ενώπιόν της, υιοθέτησε τις πιο πάνω εισηγήσεις για τροποποίηση του κειμένου της πρότασης νόμου, έτσι ώστε σε αυτό να παραμείνουν μόνο οι πρόνοιες οι οποίες προβλέπουν ότι οι εκπαιδευτικοί που εργάζονται με το καθεστώς αορίστου χρόνου στη δημόσια εκπαίδευση να απολαμβάνουν τα ίδια εργασιακά και συνταξιοδοτικά δικαιώματα με τους εργοδοτούμενους αορίστου χρόνου στη δημόσια υπηρεσία, καθώς και ότι δε θα κινδυνεύουν να απολυθούν για λόγους πλεονασμού.

 Υπό το φως των πιο πάνω, η Κοινοβουλευτική Επιτροπή Παιδείας και Πολιτισμού επιφυλάχθηκε να τοποθετηθεί επί της πρότασης νόμου, όπως αυτή έχει τροποποιηθεί σύμφωνα με τα πιο πάνω, κατά τη συζήτησή της στην ολομέλεια του σώματος.

 Ως εκ τούτου η επιτροπή υποβάλλει την παρούσα έκθεσή της ενώπιον της ολομέλειας του σώματος για τη λήψη τελικής απόφασης.

12 Ιουλίου 2022

ΘΒΚ/ΚΣ/ΧΜ/ΜΓ - Αρ. Φακ.: 23.02.063.044-2022